Paikallisella tasolla opiskeluhuollon suunnittelua ja toteuttamista ohjaa kolme eri suunnitelmaa:

1. Lasten ja nuorten hyvinvointisuunnitelma
2. Seutukunnan opetussuunnitelmaan sisältyvä kuvaus opiskelijahuollosta
3. Oppilaitoskohtainen opiskeluhuoltosuunnitelma
4. **LASTEN JA NUORTEN HYVINVOINTISUUNNITELMA**
* **Hyväksytty valtuustossa 29.5.2017.**
1. **SEUTUKUNNAN TOISEN ASTEEN OPPILAITOSTEN OPETUSSUUNNITELMA OPISKELUHUOLLOSTA**

Opiskeluhuollolla tarkoitetaan opiskelijan hyvän oppimisen, hyvän psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä sekä niiden edellytyksiä lisäävää toimintaa oppilaitosyhteisössä (Oppilas- ja opiskelijahuoltolaki 1287/2013, 3§). Tämä tarkoittaa arjessa opettajien ja oppilaitoksen henkilökunnan kasvatusvastuun uudelleenajattelua ja haltuun ottamista.

Opiskeluhuollon tulee olla luonteeltaan ensisijaisesti ennaltaehkäisevää toimintaa, josta ovat vastuussa kaikki oppilaitosyhteisön jäsenet. Koulutuksen järjestäjän tulee järjestää opiskeluhuollon palvelut (opiskeluterveydenhuolto, kuraattori- ja psykologipalvelut), ja ne toteutetaan yhdessä toisen asteen koulutuksen sekä sosiaali- ja terveystoimen monialaisena suunnitelmallisena yhteistyönä opiskelijoiden ja heidän huoltajiensa sekä tarvittaessa muiden yhteistyötahojen kanssa.

Opiskeluhuoltoa järjestetään kahdella tasolla. **Yhteisöllisellä** opiskeluhuollolla tarkoitetaan sellaista toimintakulttuuria ja sellaisia toimia, joilla koko oppilaitosyhteisössä edistetään opiskelijoiden oppimista, hyvinvointia, terveyttä, sosiaalista vastuullisuutta, vuorovaikutusta ja osallisuutta sekä opiskeluympäristön terveellisyyttä, turvallisuutta ja esteettömyyttä. **Yksilökohtaisella** opiskeluhuollolla tarkoitetaan yksittäiselle opiskelijalle annettavia opiskeluhuollon palveluita.

Lain mukaan opiskeluhuollon toimintaa ohjaa ohjausryhmä, joka koostuu Tampereen seudulla eri koulutuksenjärjestäjien toisen asteen koulutuksen yhteisenä ohjausryhmänä. Ohjausryhmä vastaa yleisestä suunnittelusta, kehittämisestä, ohjauksesta ja meta-arvioinnista. Ohjausryhmä kokoontuu vähintään kerran lukukaudessa ja kerätyn palautteen perusteella asettaa seutukunnan opiskeluhuollon toiminnalle vuosittaiset kehittämiskohteet.

Kullakin oppilaitoksella on oma opiskeluhuoltoryhmä, joka vastaa oppilaitoksen tasolla opiskeluhuollon suunnittelusta, toteutuksesta, kehittämisestä, ohjauksesta ja arvioinnista ohjausryhmän laatiman suunnitelman mukaisesti. Suunnitelmaan kirjataan mm. ne toimenpiteet, joilla opiskelijoiden hyvinvointia edistetään ennakoivasti ja pitkäjänteisesti. Tähän suunnitelmaan kirjataan myös opintojen eri vaiheisiin liittyvät toimet mm. ryhmäytymisen ja opintoihin liittyvien taitojen ja valmiuksien vahvistaminen.

Opiskelijoiden hyvinvointiin vaikuttaa myös se, miten opiskelijat otetaan mukaan oppilaitoksen toiminnan suunnitteluun ja päätöksentekoon. Oppilaitoksen johdon tulee tavata opiskelijoita myös muuten kuin edustajiensa (oppilaskunta) välityksellä. Kysely- ja keskustelutilaisuudet johdon ja opiskelijoiden välillä vahvistavat avointa ja osallistavaa vuorovaikutusta. Opiskelijoille tulee antaa tietoa erilaisista mahdollisuuksista ottaa yhteyttä myös nimettömästi.

Yksittäisen opiskelijan tukena toimii myös hyvin toimiva ryhmä. Opintoihin kiinnittyminen ensimmäisenä vuonna tukee määräajassa valmistumista. Opiskelijoiden ryhmäyttäminen ja ryhmän tukeminen opintojen aikana ehkäisevät yksinäisyyden kokemusta ja syrjäytymistä. Tärkeä osa yhteisöllistä opiskeluhuoltoa on opettaa ja tukea opiskelijan vastuuta omasta ja yhteisön hyvinvoinnista.

Oppilaitoksen ja kotien yhteisenä tehtävänä on tukea opiskelijaa opintojen aikana. Kaikkien opettajien tehtävänä on huomata, ottaa puheeksi ja tarvittaessa ohjata opiskelijaa eteenpäin. Ryhmänohjaajalla on ensisijainen vastuu toimia yhdyshenkilönä kodin ja koulun välillä. Ryhmänohjaajan tulee olla yhteydessä uusien opiskelijoiden huoltajiin heti opintojen alussa. Tässä yhteydessä kannattaa nostaa esiin huoltajan keskeinen rooli opintojen tukemisessa. Varhainen yhteydenotto huoltajiin helpottaa molemminpuolista yhteydenpitoa opintojen aikana. Sujuvaa yhteistyötä helpottaa, kun ryhmänohjaaja on kotiin yhteydessä myös positiivisissa merkeissä. Sähköinen opiskelijahallintajärjestelmä helpottaa yhteydenpitoa. Yli 18-vuotiaalla opiskelijalla on mahdollisuus kieltää oppilaitoksen yhteydenotot kotiin. Tavoitteena kuitenkin on, että opiskelija täysikäisyydestään huolimatta antaisi kodin ja koulun väliselle keskustelulle mahdollisuudet.

Mahdolliset oppilaitoksissa toimivat vanhempainyhdistykset ovat yksi kodin ja koulun välisen yhteistyön voimavara. Myös muiden hallintokuntien ja kolmannen sektorin sekä oppilaitoksen yhteistoimintaa tulee vahvistaa.

1. KANGASALAN LUKION OPISKELUHUOLTOSUUNNITELMA

Oppilaitoskohtaisen opiskeluhuoltosuunnitelman laatiminen

Suunnitelma laaditaan yhteistyössä oppilaitoksen henkilöstön, opiskelijoiden ja heidän huoltajiensa kanssa. Se on tarkistettava vuoden kuluessa siitä, kun kunnan lasten ja nuorten hyvinvointisuunnitelma on tarkistettu. (Oppilas- ja opiskeluhuoltolaki 13 §) Oppilaitoksen opiskelijakuntaa kuullaan ennen suunnitelman vahvistamista [(Lukiolaki 27 § (1268/2013)].

3.1 Opiskeluhuollon kokonaistarve ja käytettävissä olevat opiskeluhuoltopalvelut

Tietoja opiskelijoiden tarpeista saadaan muun muassa THL:n joka toinen vuosi tekemistä kouluterveyskyselyistä, muista kansallisista ja paikallisista seurannoista ja selvityksistä. Opiskeluhuoltoa toteuttavalle henkilöstölle ja opettajille kertyy runsaasti tietoa opiskelijoiden tarpeista. Erityistä huomiota kiinnitetään opiskelijoiden omiin tarvearviointeihin, kuten opiskeluhuollon aihealueeseen liittyviin kyselyihin.

Kangasalan lukiolla on yhteinen campus-alue Pikkolan yläkoulun ja Tredun oppilaitoksen kanssa. Lukion tarvitsemat päivittäiset opiskeluterveydenhuolto- sekä psykologi- ja kuraattoripalvelut on tarjottava lähipalveluina tällä alueella.

Opiskeluterveydenhuollosta vastaa opiskeluterveydenhuollon lääkäri yhdessä terveydenhoitajan kanssa. Opiskeluhuoltoa toteutetaan tiiviissä yhteistyössä koulukuraattorin ja – psykologin kanssa. (ajan tasalla olevat yhteystiedot löytyvät koulun kotisivuilta)

Terveydenhoitaja ja lääkäripalvelut: Terveydenhoitajalla on vastaanotot ajanvarauksella pääsääntöisesti päivittäin maanantaista perjantaihin. Ilman ajanvarausta voi terveydenhoitajan vastaanotolle tulla päivittäin klo 11.00-11.30 välisenä aikana. Puhelinaika ma-pe klo 10.30-11.00. Covid-19 virustilanteen vuoksi terveydenhoitajan avovastaanottoa ei välttämättä voida toteuttaa lukuvuoden 2021-22 aikana normaalisti.

Lääkärin vastaanottoaikoja on tarjolla pääsääntöisesti tiistaisin, torstaisin ja perjantaisin klo 8.00 – 14.30. Vastaanotolle pääsee ajanvarauksella. Ajanvaraus tehdään terveydenhoitajan kautta**.** (yksityiskohtaisemmat tiedot koulun kotisivuilla: <https://www.kangasalanlukio.fi/yhteystiedot/terveydenhuolto/>)

Kuraattoripalvelut: Kuraattori on koulun sosiaalityöntekijä. Kuraattorin työn tavoitteena on opiskelijan hyvinvoinnin ja myönteisen kehityksen tukeminen. Kuraattori auttaa opiskelijoita erilaisissa ongelmatilanteissa, jotka voivat liittyä esimerkiksi opiskeluun, vapaa-aikaan tai perhe- ja kaverisuhteisiin. Tärkeä osa kuraattorin työtä ovat opiskelijoiden kanssa käytävät yksilökeskustelut ja tarvittaessa yhteistyö huoltajien kanssa sekä ohjaaminen muiden palveluiden piiriin. Keskustelut ovat luottamuksellisia, vapaaehtoisia ja maksuttomia. Opiskelijat voivat ottaa yhteyttä kuraattoriin omatoimisesti tai esimerkiksi opettajan tai kouluterveydenhoitajan ohjaamana. Kuraattorin tavoittaa parhaiten Wilma-viestin tai tekstiviestin välityksellä

Psykologipalvelut:  Psykologi on tavattavissa Kangasalan lukiolla 2 päivänä viikossa. Psykologille tullaan ajanvarauksella. Vastaanotto sijaitsee oppilaitoksen toisessa kerroksessa hallintokäytävällä. Psykologille pääasiassa lähettävät koulun opiskeluhuollon monialaisen asiantuntijaryhmän jäsenet, kuten opinto-ohjaaja, terveydenhoitaja ja kuraattori, mutta opiskelijat taiheidän vanhempansamyös voivat suoraan itse ottaa yhteyttä psykologiin ajanvarausasiassa puhelimen tai Wilman välityksellä. Psykologi antaa keskustelutukea ja neuvontaa psyykkisen jaksamisen asioissa, kuten pitkittyneessä koulustressissä, mielialapulmissa, itsetunto-ongelmissa, ahdistus- ja paniikkioireilussa. Psykologi tekee myös kognitiivisia perustutkimuksia. Tarvittaessa psykologi ohjaa opiskelijaa eteenpäin intensiivisempään tukeen tai erikoissairaanhoitoon.

Erityisopetus: Lukion erityisopettaja on samalla talon toinen opinto-ohjaaja. Erityisopettaja on lukiossa kaikkien opiskelijoiden apuna oppimisen ja opiskelun pulmatilanteissa. Lukion erityisopetus tarkoittaa ensisijaisesti pedagogista ohjausta ja tukea niille opiskelijoille, jotka tarvitsevat tukea oppimisvaikeuksien vuoksi. Erityisopetus lukiossa on tukea, joka kohdistuu oppimaan oppimiseen, oman oppimistyylin löytämiseen sekä itsetunnon vahvistamiseen oppijana. Erityisopettajan tehtäviin kuuluvat opiskelijoiden oppimisvaikeuksiin liittyvät selvitykset sekä kielellisten erityisvaikeuksien kartoittamiseksi tehtävät lukiseulonnat ja niihin myöhemmin liittyvät lukilausunnot sekä matemaattiset testit. Tämän lisäksi erityisopettaja on mukana suunnittelemassa opiskelijan tukea, mikäli oppilaalla on opiskeluun vaikuttavia oppimisvaikeuksia, vaikean elämäntilanteen haasteita tai terveydentilaan liittyviä asioita, jotka pitäisi ottaa huomioon opetuksen järjestämisessä ja opiskelijan arvioinnissa. Oppimisen tukea tarvitseville opiskelijoille kirjataan luvalla Lops, johon kirjataan suositellut tukitoimet. Lukion erityisopetus niveltyy osaksi koulun muuta ohjaus- ja opetustyötä ja osaltaan täydentää koulun opiskelijahuoltopalveluita.

Opiskelijat voivat ottaa erityisopettajaan yhteyttä suoraan ajanvarauksella tai WILMAviestillä. Vapaaehtoisia lukiseulontoja järjestetään vuoden aikana tarpeen mukaan (etenkin 1.vuosikurssia ajatellen).

3.2 Suunnitelma opiskelijan suojaamiseksi väkivallalta, kiusaamiselta ja häirinnältä

Panostamalla yleiseen hyvään ilmapiiriin voidaan ehkäistä ongelmatapauksia. Sekä opettajat että opiskelijat puuttuvat kiusaamiseen, häirintään ja väkivaltaan. Koulussa vallitsee nollatoleranssi näiden asioiden suhteen.

1. Kiusaamista, häirintää tai väkivaltaa kohtaava tai niitä havaitseva opiskelija tai opettaja on velvollinen saattamaan asian eteenpäin.

2. Ilmoituksen vastaanottaja ryhtyy toimenpiteisiin asian selvittämiseksi. Keskustelussa kuullaan asianosaista sekä todistajia, joilla on asiasta tietoa. Keskustelussa on aina mukana toinen henkilö asiaa selvittelevän henkilön lisäksi

3. Selvitys saatetaan rehtorin tietoon. Rehtori päättää miten asiassa edetään tai hän voi itse ottaa asian hoidettavakseen.

4. Tilannetta seurataan, jotta voidaan todeta kiusaamisen tai häirinnän loppuneen.

5. Rehtori toimii tarvittaessa LL:n 26 § mukaisesti.

3.3 Yhteisöllinen opiskeluhuolto ja sen toimintatavat

Koulukohtainen opiskeluhuoltoryhmä koostuu rehtorista / apulaisrehtorista, kuraattorista, terveydenhoitajasta, psykologista, opinto-ohjaajasta, erityisopettajasta, lääkäristä sekä tarvittaessa kutsuttavista asiantuntijoista (opettajajäsenet etc.). Ryhmän kokoonkutsujana toimii rehtori/apulaisrehtori ja ryhmä kutsutaan koolle vähintään 4 kertaa vuodessa. Lukuvuoden alussa ja lopussa olevien suunnittelu- ja arviointi kokoontumisien lisäksi, opiskeluhuollon kehittämisen ja toteuttamisen varmistamiseksi, ryhmän on kokoonnuttava vähintään kerran lukukaudessa.

Ryhmän kokoonpano lv. 2021-22:

Pj. apulaisrehtori Tommi Helminen, Terveydenhoitaja Tarja Silmu, Erityisopettaja ja opinto-ohjaaja Päivi Poutiainen, Psykologi Päivi Palmu, Kuraattori Heidi Pitkänen, Opinto-ohjaaja Ismo Tahvanainen, Opinto-ohjaaja Pekka Tiitu. Ryhmää täydennetään tarvittaessa muilla jäsenillä.

1. tapaaminen : 25.8.2021 Yhteisöllisen ryhmän suunnitelman tekoa. (lukuvuosisuunnittelua) Käytänteiden kertausta.

2. tapaaminen : 14.10.2021 Lukuvuoden teeman suunnittelua (tälle järjestetään oma tapaaminen, missä mukana oppilaskunnan edustus). Lukion Hyvinvointi-kyselyn tuloksien käsittely.

3. tapaaminen : 16.12.2021 Lukuvuoden teeman käsittelyä ja syyslukukauden yhteenvetoa. Kouluterveyskyselyn tuloksien alustava käsittely (jos koulukohtaiset ovat jo saapuneet) Paikalla opiskelija -ja vanhempainyhdistyksen edustaja.

4.tapaaminen ja 5.tapaaminen kevätlukukaudella 2022.

Kangasalan lukion valmistuessa v. 2012 pystyttiin suunnittelun yhteydessä ottamaan huomioon monia opiskeluympäristön hyvinvointiin ja turvallisuuteen liittyviä seikkoja, jotka sisältyvät lukion turvallisuus-, kriisi- ja päihdesuunnitelmaan. Näiden tietojen päivittämiseksi on tarpeen vuosittain toteuttaa yhdessä lukion opiskelijakunnan ja vanhempainyhdistyksen kanssa kysely lukion viihtyisyydestä. Koulun terveydellisten olojen valvonta tulee suorittaa joka kolmas vuosi. Tämä vuositarkastus toteutettiin lukukaudella 19-20.

Lukion opiskelijat kuuluvat oppilaskuntaan, jonka asioita hoitamaan valitaan vuosittain oppilaskunnan hallitus. Opettajakunta nimeää vuosittain myös oman ohjaavan opettajan osallistumaan hallituksen toimintaan. Oppilaskunnan edustaja on kutsuttaessa mukana opettajainkokouksissa ja oppilaskunnan hallitukselta kysytään mielipiteitä ja kannanottoja opiskelijoita koskeviin kysymyksiin. Opiskelijoista valitaan vuosittain uusia opiskelijoita opintojen alkuun auttavat tutorit. Lisäksi koulun toimintakulttuuriin kuuluvat opiskelijoiden erilaiset teemapäivät lisäävät opiskelijoiden osallisuutta kouluyhteisössä. Lukuvuonna 2021-2022 teemana: Yhteisöllisyys

Huoltajien informoimiseksi koulun toiminnasta on käytössä monia eri välineitä. Tärkeimpänä kodin ja koulun yhteistyön muotona on informaation välittäminen wilman kautta. Muina koulun informaatiokanavina toimivat mm. koulun kotisivut.

Vuosittain järjestettävät vanhempainillat ja erilaiset koulun omat tapahtumat ovat tärkeä linkki huoltajien kanssa tehtävässä yhteistyössä. Koululla toimii myös aktiivinen vanhempainyhdistys. Vanhempainyhdistystä kuullaan opiskeluun liittyvissä asioissa. Opettajakunta valitsee vuosittain opettajajäsenen vanhempainyhdistyksen hallitukseen. Tämä vahvistaa entisestään tiedonkulkua vanhempien ja lukion välillä.

Ryhmänohjaajilla on päävastuu seurata oman ryhmänsä opiskelijoiden poissaolojen syitä ja niiden selvittämistä. Poissaolojen seurantaa pidetään viikoittain järjestettävässä ryhmänohjaajan tuokiossa sekä väliaikoina ryhmänohjaajan yhteydenpidolla opiskelijaan ja tämän huoltajiin. Mikäli nämä yhteydenpidot eivät tuo toivottua tulosta opiskelijan poissaoloihin, niin ryhmänohjaaja ottaa yhteyttä tarvittaessa rehtoriin. Tapauksesta riippuen tulee opiskelija ohjata tukipalveluiden piiriin tai harkittava myös asiantuntijaryhmän kokoamista opiskelijan opiskelun tukemiseksi. Lukuvuonna 19-20 otettiin käyttöön ryhmänojausta enemmän ohjaavaan suuntaan vievä malli. Mallin jalkauttamisen vahvistamiseksi perustetaan lv21-22 vuosiluokittain ryhmänohjaustiimit.Oppilaan ohjaajat vetävät luokkatasojen tiimejä. Lisäksi opettajille on opiskeluhuoltoon liittyvä koulutus 26.8. ja toinen joulun jälkeen.

Koulun järjestyssäännöissä määrätään tupakkatuotteiden, alkoholin ja muiden päihteiden käytön kieltämisestä koulun alueella. Tupakointi on kielletty koulun alueella. Kouluyhteisön jäsen ei saa esiintyä päihteiden tai huumeiden vaikutuksen alaisena koulussa tai koulun järjestämässä tilaisuudessa. Oppilaskunnan järjestämät tilaisuudet ja koulun järjestämät matkat ovat koulun tilaisuuksia. Rajoitteiden tarkoituksena on luoda kouluyhteisön jäsenille viihtyisä ja turvallinen työympäristö. Päihteiden käyttöä pyritään estämään valistuksella sekä osallistumalla mahdollisuuksien mukaan kansallisiin toimintapäiviin ja kampanjoihin.

3.4 Yksilökohtaisen opiskeluhuollon järjestäminen

Kangasalan lukion opiskeluhuollon palveluiden saatavuuden parantamiseksi on ollut luonnollista, että kaikki tukipalvelut löytyvät yhdessä Pikkolan yläkoulun ja Tredun kanssa muodostetulta campus-alueelta. Opiskeluterveydenhuolto- sekä psykologi- ja kuraattoripalvelut ja erityisopetus muodostavat kokonaisuuden, jossa eri alojen asiantuntijoiden yhteistyö tehostuu paitsi toimijoiden tuttuuden, niin myös lyhyiden fyysisten välimatkojen takia.

Opiskeluhuollon monialainen työryhmä kootaan, kun selvitetään yksittäisen opiskelijan opiskeluhuollon tarvetta tai asiantuntijaryhmän jäsenet toteuttavat jo suunniteltuja ja sovittuja yksilöllisen opiskeluhuollon tukitoimia. Ryhmän keskuudestaan valitseman vastuuhenkilön on kirjattava ryhmän toimintatavoitteiden kannalta välttämättömät opiskelijaa koskevat tiedot opiskeluhuoltokertomukseen. Myös muut asiantuntijaryhmän jäsenet voivat tehdä tällaisia kirjauksia salassapitovelvoitteiden estämättä.

Opiskelijan opintojen ohjauksesta on vastuussa opinto-ohjaajan lisäksi aineenopettajat sekä opiskelijan ryhmänohjaaja. Jatko-opintojen suunnittelussa opiskelijan kanssa suoritettavasta ohjauksesta vastaa pääasiassa opinto-ohjaaja. Opiskelijan tilanteen niin vaatiessa, voidaan käyttää hyväksi myös muita asiantuntijoita.

Opiskeluhuoltokertomus laaditaan jatkuvaan muotoon aikajärjestyksessä eteneväksi ja siihen kirjataan yksittäisen opiskelijan:

1) Nimi, henkilötunnus, kotikunta ja yhteystiedot sekä alaikäisen tai muutoin vajaavaltaisen opiskelijan huoltajan tai muun laillisen edustajan nimi ja yhteystiedot

2) Asian vaihe ja vireillepanija

3) Opiskelijan tilanteen selvittämisen aikana toteutetut toimenpiteet

4) Tiedot asian käsittelystä opiskeluhuoltoryhmän kokouksessa, kokoukseen osallistuneet henkilöt ja heidän asemansa, kokouksessa tehdyt päätökset, päätösten toteuttamissuunnitelma sekä toteuttamisesta ja seurannasta vastaavat tahot

5) Toteutetut toimenpiteet

6) Kirjauksen päivämäärä sekä kirjauksen tekijä ja hänen ammatti- ja virka-asemansa

Jos sivulliselle annetaan opiskeluhuoltokertomukseen sisältyviä tietoja, asiakirjaan on lisäksi merkittävä, mitä tietoja, kenelle sivulliselle ja millä perusteella tietoja on annettu.

Opiskeluhuoltokertomus laaditaan sähköisesti potilaskertomusten tapaan. Se löytyy wilman välilehtenä.

Koulukohtaisesta opiskeluhuoltosuunnitelmasta löytyvät tiedot:

Yhteistyö sairauden vaatiman hoidon järjestämiseksi: Opiskeluterveydenhuolto tekee yhteistyötä Kangasalan kaupungin perusterveydenhuollon muiden toimijoiden kanssa, esim. omalääkärin, fysioterapeutin, ravitsemussuunnittelijan, sekä nuorisopsykiatrian tiimin kanssa. Tarvittaessa opiskelija saa opiskeluterveydenhuollon lääkäriltä lähetteen jatkotutkimuksiin tai –hoitoon erikoissairaanhoitoon.

Yhteistyö erityisruokavalion tai lääkityksen järjestämisessä: Erikoisruokavaliot toteutetaan yhteistyössä Pikkolan koulun ruokalan henkilökunnan kanssa. Erikoisruokavaliotarpeet ja muut ruokailuissa huomioitavat asiat kysytään opiskelijoilta lukukauden alussa kaavakkeella, joka toimitetaan ruokalan henkilökunnalle. Kangasalan kaupunki toimii valtakunnallisen allergia- ja astmaliiton suositusten mukaisesti.

Pääasiallinen vastuu sairauden hoitamiseksi annetun lääkityksen toteuttamisesta on opiskelijalla itsellään. Opettajia ja henkilökuntaa informoidaan tarpeen mukaan sellaisesta lääkityksestä tai sairauden hoitamisen kannalta tärkeistä muista yksittäisistä asioista, jotka saattavat koulupäivän aikana vaikuttaa opiskeluun ja koulunkäyntiin. Tällaisia asioita voivat olla esim. vaarallisen allergiaoireen (anafylaksia) vuoksi varalla pidettävä lääke tai epilepsian kohtauslääke. Myös esim. sydämen toimintaa seuraavat rekisteröintilaitteet tulee olla henkilökunnan tiedossa. Terveystarkastusten yhteydessä kartoitetaan tiedottamisen tarve jokaisen kohdalla erikseen.

3.5 Yhteistyö opiskelijoiden ja heidän huoltajiensa kanssa

Opiskeluhuoltoa toteutetaan yhteistyössä opiskelijoiden ja heidän huoltajiensa kanssa.

Asian käsittely yksittäisen opiskelijan tueksi koottavassa monialaisessa asiantuntijaryhmässä perustuu opiskelijan, tai jollei hänellä ole edellytyksiä arvioida annettavan suostumuksen merkitystä, hänen huoltajansa suostumukseen.

Opiskelijan yksilöidyllä suostumuksella hänen asiansa käsittelyyn voi osallistua myös muita tarvittavia opiskeluhuollon yhteistyötahoja taikka opiskelijan läheisiä. Tämä yksilöity suostumus kysytään Kangasalan lukiossa erillisellä, tätä tarkoitusta varten tehdyllä lomakkeella.

Oppilaitoskohtainen opiskeluhuoltoryhmä vastaa opiskeluhuollon suunnittelusta, kehittämisestä, toteutuksesta ja arvioinnista. Ryhmän työn jäsentämiseksi on tehty erityinen vuosikello, jonka tiedot päivitetään vuosittain ensimmäisessä kokouksessa. Ryhmä voi tarvittaessa kuulla asiantuntijoina vanhempainyhdistyksen edustajia tai oppilaskuntaa toimivaltaansa liittyvissä asioissa. Lisäksi wilman kautta toteutettavissa opiskeluhuollon lukukausikyselyissä opiskelijoilta ja heidän huoltajiltaan kysytään näkemyksiä ja palautetta opiskeluhuollon kehittämiseksi.

Uusien opettajien perehdyttämisen jäntevöittämiseksi on otettu käyttöön lukion tarpeisiin muokattu ”Kangasalan kaupungin perehdyttämis-kaavake”.

Opiskelijalta kysytään hänen täyttäessään 18 vuotta suostumusta siitä, voiko hänen huoltajalleen edelleen antaa tietoja opiskelusta wilman välityksellä.

3.6 Opiskeluhuoltosuunnitelman toteuttaminen ja seuraaminen

Koulutuksen järjestäjä vastaa yhteistyössä oppilaitoksen sijaintikunnan opetustoimen sekä sosiaali- ja terveystoimen kanssa opiskeluhuollon kokonaisuuden omavalvonnan toteutumisesta. (Oppilas- ja opiskelijahuoltolaki 26 §)

Opiskeluhuollon toteuttaminen edellyttää, että koulutuksen järjestäjän toimista, opiskeluhuoltopalvelujen tarjoamisesta sekä työnjaosta eri toimijoiden välillä on sovittu.

Opiskeluhuoltoa koskien on keskeistä seurata ainakin seuraavia asioita: palveluiden saatavuus, monialaisen yhteistyön toimivuus, opiskeluhuoltoa tarvitsevien määrä ja sen muutokset, koulun ulkopuolisten tahojen kanssa tehtävän yhteistyön vaikuttavuus sekä erikseen lukuvuosikohtaisesti seurattavia asioita.

Tiedot kootaan sähköisillä kyselyillä hyödyntäen wilmaa tai perinteisillä paperikyselyillä niiden tahojen osalta, joilla ei ole wilmaa käytössä. Seurantatietoja käsitellään oppilaitoskohtaisessa opiskeluhuoltoryhmässä ja ne ovat vaikuttamassa opiskeluhuollon toiminnan kehittämiseen. Vastuussa tietojen keräämisestä on oppilaitoskohtainen opiskeluhuoltoryhmä.

Keskeisistä tuloksista tiedotetaan lukuvuosittain opiskelijoita, huoltajia sekä tarvittavia yhteistyötahoja. Tiedotukseen käytetään koulun informaatiokanavia (wilma, kotisivut, vanhempainillat, facebook).

Opiskeluterveydenhuoltoon sisältyy lain määräämä terveyden- ja sairaanhoito. Sekä terveydenhoitajalla että opiskelusta vastaavalla lääkärillä on säännölliset vastaanottoajat koululla. Terveydenhoitajan vastaanotolle on mahdollisuus päästä myös ilman ajanvarausta päivittäin. Kangasalan sosiaali- ja terveyskeskuksen laboratorio, röntgen ja lääkäripalvelut (omalääkäri, päivystävä lääkäri, erikoislääkärit ) ja muut terveyskeskuksen erityistyöntekijät ( fysioterapeutti, ravitsemussuunnittelija, päihdehoitaja) ovat opiskeluterveydenhuollon käytettävissä.

Opiskeluterveydenhuollon palveluista, yhteystiedoista ja aikatauluista ilmoitetaan sekä syksyllä opiskelun alkaessa infotilaisuudessa , opiskelijan oppaassa, koulun kotisivuilla, wilma -tiedotteina sekä vanhempaintilaisuuksissa.

Yksilökohtaiseen opiskeluhuoltoon kuuluva sairaanhoito ja siihen sisältyvä lääkehoito ja muu sairauden vaatima hoito ja seuranta toteutetaan yhteistyössä opiskelijan/huoltajan ja koululääkärin kanssa sovittavalla tavalla. Opiskeluun vaikuttava tarpeellinen sairaanhoidon informointi toteutetaan tapauskohtaisesti esim. ryhmänohjaajalle, opinto-ohjaajalle, liikunnanopettajalle tai muulle opetushenkilöstölle aina opiskelijan/huoltajan kanssa sovittavalla tavalla. Erityisruokavaliotarpeet selvitetään lukuvuosittain ja tarpeen mukaan myös lukuvuoden aikana ja toteutetaan yhteistyössä koulun ruokapalveluista vastaavan tahon kanssa.

Koulukohtaisen opiskeluhuoltosuunnitelman toteuttamisesta ja seuraamisesta vastaa koulukohtainen opiskeluhuoltoryhmä.